Lope de Vega

Lope de Vega, vlastným menom Félix Arturo Lope de Vega y Carpio, (* 25. november 1562 Madrid, Španielsko – † 27. august 1635, Madrid) bol španielsky dramatik zlatého veku španielskej literatúry. 

Skladal verše už ako päťročný, keď ešte nevedel písať. Prvú divadelnú hru napísal ako trinásťročný. Za svoj život napísal asi 1800 dramatických diel. Jeho lyrická tvorba je tiež významná, vydal viacero básnických zbierok. Písal aj prózu – pastiersky a cestopisný román.

 Životopis 
Narodil sa v starej šľachtickej rodine. Bol nadané dieťa, písal verše a divadelné hry od útleho detstva. Neskôr študoval teológiu a filozofiu, bol vojakom a vstúpil do služieb dvora vojvodu z Alby. V roku 1590 bol sekretárom vojvodu. V roku 1605 vstúpil do dvorskej služby k vojvodovi Sessa, s ktorým odvtedy až do smrti udržiaval pevné priateľstvo.
V roku 1614 sa dal vysvätiť za kňaza, no napriek tomu viedol rušný život plný ľúbostných dobrodružstiev. Už za svojho života sa stal idolom španielskeho národa. Lope de Vega založil žáner španielskej drámy.

Bol tiež familiárom svätej inkvizície, neskôr sa stal radcom jej súdneho dvora.  

Bol dvakrát ženatý. Z druhého manželstva s Juanou de Guardo mal jedného syna a tri dcéry, z ktorých sa dve nedožili dospelosti. Z prvého manželstva mal dvoch potomkov, z mimomanželského vzťahu s herečkou Micaelou de Luján dvoch synov. Lope de Vega viedol zložitý osobný život medzi viacerými rodinami manželiek a metries, ktoré živil spolu s ich deťmi. Medzitým naplno tvoril a zažíval dobrodružstvá s herečkami zo svojich hier.

 Dielo 
 Dráma 
V jeho hrách sa spájajú lyrické a dramatické prvky. Nepoužíval klasickú dramatickú jednotu času, miesta a deja. Hry majú zložitú dynamickú zápletku, momenty prekvapenia, členitý dej. V jeho dielach je dôležitý tímový subjekt, ktorý je dôležitejší ako hlavná postava. Veľmi častou témou je pojem cti, nielen hidalgov, ale celého národa. Napríklad v hre „Fuente Ovejuna“ (Ovčí prameň) vystupuje spoločenstvo obyvateľov dediny, ktoré sa vzbúrilo proti feudálnemu pánovi Gomézovi, ktorý zneužíval moc vo funkcii komtúra tým, že znásilňoval ženy. Dav zabije komtúra a pri vyšetrovaní veci odpovedá na otázku, kto zabil: „Fuente Ovejuna“. Z 1800 hier sa zachovalo 450, z toho 340 komédií. 

Lope de Vega si volil ako témy históriu Španielska, svetovú históriu, biblické námety, antické inšpirácie, objavenie Ameriky. Vytvoril žáner „komédia plášťa a kordu“ v španielskej barokovej dráme.  

Niektoré dramatické diela:
 Ovčí prameň, Fuente Ovejuna
 Peribañez
 Rytier z Olmeda
 Veľkovojvoda Moskovský
 Otakarova cisárska koruna
 Alexandrova veľkosť
 Vypálený Rím
 Hlúpa dáma
 Milovať a nevedieť koho
 Záhradníkov pes
 Učiteľ tanca
 Kristovo narodenie
 Stvorenie sveta

 Romány 
 La Arcadia (1598): román slúžiaci ako predslov k prezentácii svojich poém (viac ako 160). Dielo s veľkým ohlasom vo svojej dobe a s mnohými reedíciami počas autorovho života. 
 Svitanie nad vlasťou, dobrodružný byzantský román, ktorého dej sa prenáša do Španielska.(1604).
 Kňazi Beléna, Pastores de Belén (1612): pastorálny náboženský román, ktorý rozpráva príbehy evanjelií vo vzťahu ku narodeniu Ježiša. Próza a poémy (167).
 Dorotea, román o láske k doni Osorio, podľa vlastného života

 Poézia 
 Svetské verše – zbierka
 Nábožné verše – zbierka
 Burgrillove verše – zbierka

 Iné projekty 

 Externé odkazy 
 Encyclopaedia Britannica - Lope de Vega
 Larousse - heslo Lope de Vega

 Zdroj 
 Malá encyklopédia spisovateľov sveta, vyd. OBZOR, 1981, str. 339


Kategória:Španielski spisovatelia
Kategória:Osobnosti na španielskych poštových známkach
Kategória:Osobnosti z Madridu